આજે જ એણે સવારના વર્તમાનપત્રમાં મધુરીનો ફોટો જોયો હતો. સમાચાર હતા કે મધુરી ચેટરજી બંગાળની સરકારમાં રાજ્યકક્ષાનાં પ્રધાન ચૂંટાયાં હતાં. ફોટા પરથી મધુરીને ઓળખવામાં લલિતે સ્હેગજ પણ થાપ ખાધી નહોતી. વર્ષો વીત્યાં તો શું થયું, મધુરીના ચહેરા પર યૌવનનું લાલિત્ય સોળે કળાએ ખીલેલું હતું. લલિત મધુરીને ન ઓળખે? પણ મધુરી ચેટરજી?…મધુરી તો ઘોષ હતી. જરૂર મધુરીનાં લગ્ન થઈ ગયાં હશે. તેના પિતા પણ નિવૃત્ત થયા પછી પંજાબના ગવર્નર થયા હતા તેવાં સમાચાર તે જ અખબારમાં હતા.